ভুটান থেকে ফিরে বড় পদক্ষেপ মোদির, দিল্লি বিস্ফোরণ নিয়ে কী বার্তা?

ওয়েব ডেস্ক: দিল্লির লালকেল্লা সংলগ্ন এলাকায় ভয়াবহ গাড়ি বিস্ফোরণের (Delhi Blast) ঘটনায় শোকস্তব্ধ দেশ। সোমবার সন্ধেয় ঘটে যাওয়া এই বিস্ফোরণে মৃত ও আহতের সংখ্যাটা লম্বা। ইতিমধ্যে ঘটনার তদন্ত চলছে জোরকদমে। এর মাঝেই বুধবার ভোরে ভুটান সফর (Bhutan Visit) সেরে দেশে ফিরে ঘটনায় আহতদের সঙ্গে দেখা করলেন প্রধানমন্ত্রী নরেন্দ্র মোদি (Narendra Modi)। এদিন সকালে তিনি সোজা লোকনায়ক হাসপাতালে (Lok Nayak Hospital) যান এবং দেখানে দিল্লির ঘটনায় আহত এবং তাঁদের পরিবারের সঙ্গে কথা বলে তাঁদের পাশে থাকা আশ্বাস দেন।

ভুটান সফর শেষ করে দেশবাসীর উদ্দেশে শোকবার্তা পাঠান প্রধানমন্ত্রী। তিনি বলেন, “দিল্লিতে ঘটে যাওয়া এই মর্মান্তিক বিস্ফোরণ আমাকে গভীরভাবে ব্যথিত করেছে। যাঁরা প্রিয়জন হারিয়েছেন, তাঁদের যন্ত্রণা আমি অনুভব করতে পারছি। গোটা দেশ এই কঠিন সময়ে তাঁদের পাশে রয়েছে। এই ঘটনার ষড়যন্ত্রের শিকড় পর্যন্ত তদন্ত চলবে, দোষীদের কাউকে ছাড়া হবে না।”

আরও পড়ুন: দিল্লির ঘটনায় গাড়িচালকের মাকে ডিএনএ পরীক্ষার জন্য ডাকল পুলিশ!

শুধু তাই নয়, দেশে ফিরেই তড়িঘড়ি মন্ত্রিসভার বৈঠক (Cabinet Meeting) ডেকেছেন প্রধানমন্ত্রী মোদি। বুধবার বিকেল ৫টা ৩০ মিনিটে তিনি মন্ত্রিসভার নিরাপত্তা বিষয়ক কমিটি (CCS) ও কেন্দ্রীয় মন্ত্রিসভার একটি বৈঠক ডেকেছেন। ওই বৈঠকে বিস্ফোরণ-পরবর্তী পরিস্থিতি, তদন্তের অগ্রগতি এবং নিরাপত্তা ব্যবস্থার পুনর্মূল্যায়ন নিয়ে আলোচনা হবে বলে জানা গিয়েছে।

উল্লেখ্য, সোমবার সন্ধ্যায় দিল্লির লালকেল্লার কাছে দাঁড়িয়ে থাকা একটি গাড়িতে ঘটে ভয়াবহ বিস্ফোরণ। মুহূর্তের মধ্যে আগুন ধরে যায় একাধিক গাড়িতে। রাজধানীজুড়ে ছড়িয়ে পড়ে আতঙ্ক। এনআইএ, দিল্লি পুলিশ এবং গোয়েন্দা সংস্থাগুলি ইতিমধ্যেই যৌথভাবে তদন্ত শুরু করেছে।

দেখুন আরও খবর: